runetrust/blame-folketinget-dk huggingface dataset:
Helle Thorning-Schmidt (S), 2008-06-11:
Jeg er ikke et sekund i tvivl om, at den konflikt, vi ser på det offentlige arbejdsmarked, er et resultat af en offentlig sektor, der i de sidste 6 år er blevet presset.
Vi har set en historisk lav vækst i den offentlige sektor, og det påvirker selvfølgelig arbejdsvilkårene i den offentlige sektor.
Derfor er der heller ikke nogen tvivl om, at hvis vi havde vundet valget, så havde situationen set anderledes ud, så havde vi fået en lønkommission, så havde vi måske også fået nogle midler med den lønkommission, og så havde situationen set anderledes ud, men det var V, K og O, der vandt valget.
Inger Støjberg (V), 2008-06-11:
Så kan jeg bare sige, at det er en forkert betragtning.
Jens Peter Vernersen (S), 2008-06-11:
Jeg er meget, meget imponeret over, at Venstre har en ordfører, fru Inger Støjberg, der så præcist kan udtale sig om, hvad der ellers kommer af kvalificerede bud på Venstres kvalitetsreform.
Jeg tror måske, at man skulle tænke lidt over det i Venstre.
Det er jo ikke sådan, at det kun er den ene økonomiprofessor, der siger det, jeg nævner her, for det er der også andre, der gør.
Professor ved Copenhagen Business School Niels Blomberg-Hansen siger, at det her løft er alle tiders spin, det fører ikke fremad, men betyder stort set kun, at man kommer op på et niveau, som man havde i 2001.
Man snyder folk.
Der bliver ikke ekstra til skoler og hospitaler.
Det er kun, fordi man har svigtet i over 10 år, at man nu bringer sig tilbage til niveauet i 2001.
Men man kan selvfølgelig også sige: Det tror jeg ikke på.
Det er selvfølgelig dejligt, at Venstre har en ordfører, der er klogere end alle andre, men jeg stoler mere på disse mennesker, som dog er mere uvildige end Venstres ordfører.
Inger Støjberg (V), 2008-06-11:
Nu er jeg heldigvis født med et lidt lysere sind end hr. Jens Peter Vernersen.
De 25 mia. kr. skal bruges på sygehuse, altså et forbedret sundhedsvæsen.
Det har vi god brug for, og vi er klar over, at der nu skal til at bygges nye sygehuse endda også i hr. Jens Peter Vernersens geografiske område.
Og de sidste 25 mia. kr. skal bruges på bl.a. skoler og daginstitutioner og på ældreområdet.
Så de 50 mia. kr. kommer, og jeg kan altså ikke forstå, hvordan hr. Jens Peter Vernersen skulle kunne få 50 mia. kr. til at blive det rene ingenting.
Det skal man have et helt, helt særlig sortsyn for at kunne, og jeg tror altså oven i købet også, at man skal være socialdemokrat.
Henriette Kjær (KF), 2008-06-11:
Hvor er jeg dog glad over den klare udmelding, fru Helle Thorning-Schmidt kom med med hensyn til vores udenrigspolitik og vores engagement i Afghanistan.
Det vil jeg gerne sige tak for.
Men jeg ville også ønske, at Socialdemokraterne var lige så klare, når det gælder skattespørgsmålet, for der synes jeg, vi har brug for en afklaring fra Socialdemokratiet.
Det er jo sådan, at Den Røde Skole sluttede sit arbejde først i april måned.
Det er jo en gruppe, som har haft fremtrædende socialdemokrater med i sit arbejde, og de har meldt ud, at de godt vil have øget skat på bolig.
Senere i april, den 11. april, siger fru Helle Thorning-Schmidt i Politiken i en kronik, at skatten ikke skal sættes ned, men samme dag i Berlingske Tidende siger hr. Nick Hækkerup, at han mener, at topskatten skal sættes ned.
Det er jo lidt svært at finde ud af, hvad man egentlig skal mene om Socialdemokraternes skattepolitik.
Det eneste, vi hørte fra fru Helle Thorning-Schmidt i dag, var, at det skal være finansierede skattelettelser, hvis der skal være nogen.
Men hvad mener Socialdemokraterne på det her område?
Helle Thorning-Schmidt (S), 2008-06-11:
Det er jo rigtigt, at vi har meget debat hos Socialdemokraterne, det har man i alle partier.
Senest kan jeg forstå, at der er en debat om tørklædesagen hos De Konservative, så der er jo forskellige holdninger til forskellige ting.
Men Socialdemokraternes holdning ligger fuldstændig fast på skatteområdet.
Først har vi vedtaget, at vi gerne vil have et skattestop.
Det betyder, at man ikke skal pålægge boligejerne hårdere beskatning end den, de har i dag, og det betyder også, at alle forslag om avancebeskatning ikke er noget, Socialdemokraterne går ind for.
Det andet handler om topskat.
Det, vi har sagt - og det går jeg egentlig også ud fra at De Konservative er enig med os i - er, at man bør overveje, hvordan man kan sænke grænsen for, hvem der skal betale topskat, således at helt almindelige indkomster ikke skal betale topskat.
Det er klart, at vi i modsætning til De Konservative vil sikre, at det her er fuldt finansieret, altså finansieret krone til krone, i modsætning til De Konservative, som hver og hver anden dag foreslår nye, ufinansierede skattelettelser.
Henriette Kjær (KF), 2008-06-11:
Jeg vil gerne bede fru Helle Thorning-Schmidt dokumentere, at vi foreslår ufinansierede skattelettelser.
Nu var det sådan, at de skattelettelser, vi bl.a. talte om i valgkampen, og som nu er effektueret, er finansierede.
De er så meget finansierede, at fru Helle Thorning-Schmidt gik rundt i valgkampen og sagde, at hun hellere ville bruge pengene på velfærdsydelser.
SF har i deres oplæg til finanslov også inddraget de penge, der er brugt på at finansiere skattelettelserne, til andre ydelser.
Så hvordan vil fru Helle Thorning-Schmidt forklare, at vi ikke finansierer de skattelettelser, vi fører ud i livet?
Helle Thorning-Schmidt (S), 2008-06-11:
Det gør statsministeren jo selv.
Statsministeren står her på Folketingets talerstol og er så glad for, at der er givet 40 mia. kr. i skattelettelser.
Det må jo være rigtige skattelettelser og penge, der ikke hevet ind andre steder fra.
Det var også det, De Konservative sagde, dengang de fik presset deres skattelettelser igennem, nemlig at det her var, som den tidligere ordfører, fru Pia Christmas-Møller udtrykte det, reelle skattelettelser, dvs. ikke skattelettelser, hvor pengene blev kradset ind andre steder fra.
Så jo, de konservative skattelettelser er skattelettelser, der er finansieret, men finansieret lige præcis på den måde vi ser i disse kommuneforhandlinger, nemlig finansieret ved, at man skal skære i velfærden.
Og der har Socialdemokraterne sagt, at hvis vi skal gå ind og kigge på topskatten, så skal det ikke finansieres ved, at man skærer i velfærden, det skal finansieres inden for skattesystemet selv, og jeg håber jo, at det er den slags diskussioner, regeringen har lagt op til, når vi skal i gang med en skattereform.
Line Barfod (EL), 2008-06-11:
Under de flere ugers strejke, vi har haft, har de strejkende jo formået at få sat to ting på dagsordenen.
Den ene er den udhuling af den offentlige velfærd, som regeringen og Dansk Folkeparti er i fuld gang med, og den anden er behovet for, at vi får ligeløn.
LO Storbyerne, og Fagligt Ansvar har formuleret det i to krav.
Det ene er, at der skal nedsættes en lønkommission, som ser på uligheden mellem mænd og kvinder og mellem offentligt og privat ansatte, og det andet er et krav om langt bedre rammer for kommuners og regioners økonomi, så vi kan udvikle den fælles velfærd og kan få sikret løn og arbejdsvilkår for de offentligt ansatte.
Er det to krav, som Socialdemokraterne også kan være med på er det, vi har behov for at få diskuteret, hvis vi skal have en god, solidarisk velfærd fremover?
Helle Thorning-Schmidt (S), 2008-06-11:
Jeg er ikke et sekund i tvivl om, at når der i øjeblikket konfliktes, og når der har været en arbejdskamp og kører en arbejdskamp, så handler det om mere løn, det handler også om de forhold, der bydes de offentligt ansatte.
De har utrolig travlt, de løber rundt, det gør både sygeplejersker, pædagoger og andre, de har meget travlt, og det hænger sammen med, at den offentlige sektor dybest set er blevet meget presset i de seneste par år.
Vi vil gerne kigge på en lønkommission.
Vi har sagt helt tilbage fra august, at vi synes, det er væsentligt at kigge på en lønkommission, og det mener vi naturligvis stadig væk.
Og det er også naturligt, hvis vi nedsætter en kommission, at parterne bl.a. selv er involveret i kommissoriet for en lønkommission, men selvfølgelig også, at man kigger på, om der er kønsskævheder i løndannelsen i den offentlige sektor.
Så vi vil gerne kigge på en lønkommission.
Anders Samuelsen (NY), 2008-06-11:
Det er rigtig fint, at der er fuld opmærksomhed på området fra Socialdemokratiets side.
Men er sandheden ikke den, at enhver herinde jo godt ved, at inden for de næste 14 dage griber vi alligevel ind, så hvorfor vente?
Altså, hvorfor er det, at Socialdemokratiet ikke vil være med til at gå ud og sige det nu kontant direkte, som det er, at der ikke er nogen grund til, at der er nogen som helst, der skal ligge og lide unødvendigt i 14 dage ekstra, lad os få det indgreb nu?
Helle Thorning-Schmidt (S), 2008-06-11:
Jeg vil gerne gentage: Jeg synes, folketingsvalg er en overordentlig vigtig begivenhed for et folkestyre.
Det er meget vigtigt, hvem der sidder med regeringsansvaret.
Det ser vi jo også nu, hvor vi ser velfærdssamfundet halte, efter at vi har haft et VKO-flertal.
Så det er en meget vigtig beslutning.
Anne-Mette Winther Christiansen (V), 2008-06-11:
Jeg hørte fru Helle Thorning-Schmidt sige, at Danmark har brug for en regering, og at danskerne har brug for at vide, hvilken retning regeringen vil i, og dermed må jeg jo sige tusind tak for opbakningen til den regering, vi har, for der er jo ingen tvivl om, hvilken retning vi er på vej i.
Til gengæld er jeg så lidt i tvivl om, helt præcis hvor vi har Socialdemokraterne placeret.
Når man læser nogle af de tekster, der er kommet ud - der har jo unægtelig været rigtig mange at vælge imellem i løbet af det her forår - ser man, at der et sted bliver sagt, at der skal afsættes de tilstrækkelige økonomiske rammer, for at det kan fortsætte med at fungere.
Helle Thorning-Schmidt (S), 2008-06-11:
Det er meget muligt, at ordføreren ved, hvor regeringen og Dansk Folkeparti gerne vil hen, men jeg tror ikke, at danskerne er klar over det.
Jeg tror ikke, at danskerne er klar over, at vi nærmest har fået et stop for, at der bygges alment i Danmark; at vi er ved at få et opdelt sundhedsvæsen; at vi er ved at få et velfærdssamfund, som ikke kan tage sig af de allerdårligst stillede medborgere; og at regeringen ikke har magtet at lave en integrationsplan, selv om det nu er 100 dage siden, vi havde optøjer i gaderne.
Jeg tror ikke, danskerne er enige i den retning, som Danmark er ved at tage.
Socialdemokraterne vil prioritere vores velfærd, og vi vil gøre det på en måde, der er fuldt ud økonomisk ansvarlig.
Hvor skal pengene komme fra?
De skal naturligvis komme fra, at vi holder op med at give skattelettelser.
Anne-Mette Winther Christiansen (V), 2008-06-11:
Det, jeg hører fru Helle Thorning-Schmidt sige, er, at det drejer sig om at tage ansvar for sit eget liv, tage ansvar for de personer, der er omkring en, og dermed også være med til at præge den udvikling og opdragelse, der eksempelvis skal ske af de unge mennesker.
Jeg kan så forstå, at der ikke er en præcis forklaring på, hvor stor rammen er for de tilstrækkelige midler, og jeg vil spørge: Er det så Socialdemokraternes hensigt at sende checks i en lind strøm, hver gang der kommer et postkort med, at det går godt, send flere penge.
kan jeg så spørge om en gang til.
Jeg kunne forestille mig, at meningen er, at man måske skal gå bort fra aftalesystemet, eller hvad?
Jeg oplever jo hver sommer, at kommunerne siger ja til den kommuneaftale, der bliver vedtaget; så går der 2-3 måneder, og det næste, man ser, er, at kommuner og socialdemokratiske borgmestre i en lind strøm vælger at overskride budgetterne og overhovedet ikke har respekt for, at det faktisk er sådan, at de selv sagde ja for ganske få måneder siden.
Det værste er faktisk, at de siger, at det er regeringens skyld.
Helle Thorning-Schmidt (S), 2008-06-11:
Det, der er problemet, er, at regeringen skaber nogle meget høje forventninger hos borgerne om noget, som den ikke på nogen måde agter at gennemføre.
Statsministeren stod og sagde på Venstres sommertræf, og han skrev på sin blog, at vi skulle af med uhumske toiletter.
Det sagde statsministeren.
Men hvad bliver det til?
Det, man kan sige ganske tydeligt, er, at man ikke ved, hvor man har Venstre.
Venstre siger et før et valg, og de gør noget andet efter et valg.
Det bliver ikke til noget.
Der er ikke et kort, der bliver repareret, der er ikke et vindue, der bliver repareret, og der er ikke et uhumsk toilet, der sættes i en bedre stand, med den finanslov, der nu er lavet, og med den aftale, der nu laves med kommunerne.
Det er det, der er problemet: Regeringen siger et, skaber meget høje forventninger og bedrager vælgerne bagefter.
Jeg tror, at ligegyldigt på hvilket område ordføreren spørger om jeg kan bekræfte at regeringen er i gang med et kommissionsarbejde, vil svaret være ja, for det er den på stort set alle områder.
Alle problemer bliver jo proppet i kommissioner af regeringen.
Frem for at de bliver løst her og nu, smider man det ind i en kommission.
Det gælder integrationsopgaven, det gælder skatteopgaven, det gælder denne opgave: Ind i en kommission med det, så slipper vi for at tale om det, og statsministeren slipper for at tage ansvar.
Så det er rigtigt, at regeringen også på dette felt har valgt at placere opgaveløsningen i en kommission med meget lange udsigter til, at problemet bliver løst.
Vivi Kier (KF), 2008-06-11:
Ultrakort: Det er en meget hurtigt arbejdende arbejdsgruppe, der sidder.
Den skal nemlig være med til at lave forhandlinger med regionerne lige om et øjeblik.
Noget andet, jeg lige fik lyst til at spørge om, var, at fru Helle Thorning-Schmidt adskillige gange vendte tilbage til de her udsatte børn ude i kommunerne, som ikke kunne blive anbragt.
Indimellem kan det jo lyde, som om Socialdemokratiet tror, at de har patent på social ansvarlighed, men det har de gudskelov ikke.
Jeg vil gerne sige, at anbringelsesreformen var vi alle sammen enige om.
Ansvaret ligger ude i kommunerne, som også er blevet DUT’et for de her ting, og nu hører jeg, at fru Helle Thorning-Schmidt siger, at kommunerne ikke har penge til det, og at vi skal blande os fra regeringens side.
Samtidig hører jeg fru Helle Thorning-Schmidt sige, at kommunalt selvstyre er utrolig vigtigt, og jeg vil bare spørge
: Ønsker fru Helle Thorning-Schmidt, at de her opgaver, som ligger borgernært i kommunerne, stadig væk skal klares af kommunerne, eller ønsker fru Helle Thorning-Schmidt, at de skal trækkes tilbage til Folketinget, og at vi skal sidde og styre de opgaver?
Helle Thorning-Schmidt (S), 2008-06-11:
Socialdemokraterne ønsker et vidtstrakt kommunalt selvstyre, og det er også derfor, at vi i denne folketingsperiode har foreslået 30 frihedsrettigheder til kommunerne.
Det er faktisk forslag, som burde komme fra en borgerlig regering, men man er jo faldet fuldstændig i søvn og har i stedet for spundet kommunerne ind i et endnu mere benhårdt, centralt styre, hvor der gives sanktioner og individuel straf til kommunerne.
Vi siger: Sæt dog kommunerne fri.
Lad kommunerne gøre det, de er bedst til.
Det er klart, at man skal styre kommunernes økonomi.
Det vil enhver ansvarlig regering gøre, men man er også nødt til at lade virkeligheden trænge ind på kontorerne i Finansministeriet.
Når kommunerne nu siger, at der er blevet givet løfter, uden at der er fulgt penge med, og vi står i en situation, hvor det her kan komme til at gå ud over anbringelserne af vores børn, har vi som samfund et kæmpe problem.
Det kan godt være, at Venstre siger, at det løser sig alt sammen, men jeg vil gerne se det, før jeg tror det.
Torsten Schack Pedersen (V), 2008-06-11:
Jeg vil gerne kvittere for, at fru Helle Thorning-Schmidt var meget klar i sin tale om, at Socialdemokratiet ville afskaffe skattefradraget for arbejdsgiverbetalte sundhedsforsikringer.
Når man nu ser på Socialdemokratiets skattepolitik, er det i hvert fald som oftest således, at man får den opfattelse, at partiet gerne vil vedkende sig skattestoppet.
Der er dog så lidt socialdemokratiske ord om nogle undtagelser.
Jeg skal bare høre, om fru Helle Thorning-Schmidt vil betegne skattefradraget for arbejdsgiverbetalte sundhedsforsikringer som et skattehul, en skattefidus eller en skattespekulation.
Vivi Kier (KF), 2008-06-11:
Hvis nu man har tendens til lidt sortsyn, kunne man jo godt ende med at blive vældig deprimeret efter at have hørt fru Helle Thorning-Schmidt tale.
Det har jeg gudskelov ikke, jeg har et positivt og lyst sind.
Noget af det, jeg gerne vil bore lidt i, er det, fru Helle Thorning-Schmidt sagde om sundhedsvæsenet, hvor stort set alle muligheder var forspildte.
Det var den rene elendighed, og det var forfærdeligt med privathospitalerne.
Så får jeg sådan en lyst til at sige, at det jo kunne være, at man faktisk ønskede sig tilbage til den tid, hvor Socialdemokraterne sad med regeringsmagten, hvor der var uanet lange ventelister, og hvor folk stod i kø.
Jeg tror, at de 150.000 patienter, som uanset social status og uanset privat forsikring har benyttet sig af muligheden for det udvidede frie sygehusvalg, er rigtig godt tilfredse.
Jeg vil egentlig sådan ganske kort spørge fru Helle Thorning-Schmidt, som nævnte taksterne - hvor vi gerne vil have fair priser og gennemskuelighed - om fru Helle Thorning-Schmidt vil bekræfte, at regeringen faktisk har igangsat, at en kommission kigger på, hvordan vi kan få ensrettede takster på det her område.
Jens Peter Vernersen (S), 2008-06-11:
Jeg vil godt høre, hvad Venstres ordfører mener, når f.eks. økonomiprofessor Hans Jørgen Whitta-Jacobsen siger til Børsen, at de 50 mia. kr. til Kvalitetsfonden er rent bluff.
Det svarer kun til, at investeringerne føres tilbage til det niveau, man havde i 2001.
Det betyder, at der ikke bliver givet noget som helst ekstra, selv om 50 mia. kr. lyder af meget.
Det er faktisk det.
Rent bluff er den beskrivelse, man giver af Kvalitetsfonden, som mange har troet på, når der skulle bygges skoler, når der skulle bygges sygehuse, og når der skulle investeres.
Men det eneste, der sker efter flere års svigt, er som sagt, at man kommer tilbage til 2001-niveauet.
Kristian Thulesen Dahl (DF), 2008-06-11:
Det her handler ikke om, hvor lang tid Folketinget har til at behandle et forslag om afskaffelse af forbeholdene.
Det her handler om at give befolkningen mulighed for at tage debatten.
Hvis der skal være mulighed for, at man kan arrangere møder, mulighed for, at man kan lave brochurer, at man kan gå på gaden, at man kan argumentere for sit synspunkt, er det simpelt hen ikke rimeligt, hvis fru Helle Thorning-Schmidt giver statsministeren opbakning til en kampagnetid, der hedder 3, 4, 5 uger.
Det var det, fru Helle Thorning-Schmidt sagde i sit svar til fru Pia Kjærsgaard - at kan man gennemføre folketingsvalg på den tid, kan man også gennemføre en folkeafstemning om forbeholdene.
Det ikke rimeligt, og det er ikke i tråd med den tradition, vi har i Danmark, for at give befolkningen ordentlig mulighed for debat, hvis man kommer med forslag om at ændre på vores EU-tilknytning.
Derfor må jeg altså endnu en gang anmode fru Helle Thorning-Schmidt om at renoncere på det synspunkt, hun kom med for et øjeblik siden, og gøre det klart for den danske befolkning, at Socialdemokratiet ikke accepterer en kort periode til kampagne - altså, en kort periode på 3, 4, 5 uger.
Socialdemokratiet vil have ordentlig tid, Socialdemokratiet vil sammen med Dansk Folkeparti sikre, at vi får ordentlig tid til kampagne.
Helle Thorning-Schmidt (S), 2008-06-11:
Jeg synes, det allervigtigste med den folkeafstemning er, at alle partier og alle bevægelser får mulighed for at føre en informationskampagne, informere på den måde, de gerne vil, og at vi naturligvis her i Folketinget får god tid til debatten og får stillet alle spørgsmålene.
Alting skal være afklaret, det er meget vigtigt.
Det var det med Lissabontraktaten, og det er det selvfølgelig også i forbindelse med forbeholdene.
Så vil jeg i øvrigt overlade det til statsministeren at finde ud af, hvor lang tid det skal tage.
Det er et af statsministerens privilegier vi skal gerne overtage det på et tidspunkt, men det er et af statsministerens privilegier at vurdere, hvor lang tid der skal til sådan en folkeafstemning.
Det her er en meget svær balance.
Vi har et arbejdsmarked, som vi har reguleret via den såkaldte danske model, hvor de fleste står i fagforening og dermed er med til at støtte op om den danske model.
Det betyder også, at man har mulighed for at konflikte og på den måde finde aftaler på arbejdsmarkedet.
På den anden side har vi også et sundhedsvæsen og nogle børnepasningsordninger, der skal virke.
Derfor er vi nødt til at give parterne tid, og vores appel er nu, at finansministeren træder i karakter, indkalder parterne til en samtale og afsøger de muligheder, der kunne være for at finde et resultat.
Erling Bonnesen (V), 2008-06-11:
Danmarks økonomi kører i allerhøjeste gear, og vi har også med VK-regeringen sikret danmarkshistoriens suverænt største kommunebudgetter.
På grund af faren for overophedning er der nu også en lang række uafhængige samfundsøkonomer, der siger: Pas nu på, kære politikere, I kan ikke bare sådan lægge mange flere penge oven i budgetterne, der nu er blevet så store, som de er.
På trods af det hører vi jo fra den socialdemokratiske ledelse og en lang række socialdemokratiske borgmestre, at de tror, at flere penge er løsningen på alt.
Så mit spørgsmål er: Hvis Socialdemokraterne fik magt, som de har agt, hvor mange flere penge ville de så udvide budgetterne med?
Jeg forlanger ikke sådan helt præcise tal, men taler vi millioner, eller taler vi milliarder?
Det må være muligt at skitsere.
Helle Thorning-Schmidt (S), 2008-06-11:
Vi har før valget opfordret til, at regeringen skulle droppe sine skattelettelser.
Vi opfordrer nu og vil også gøre det i vores finanslov til, at regeringen skal droppe skattelettelserne i 2009.
Hvorfor - i en økonomisk situation, som bevæger sig lige på kanten - giver man 6 mia. kr. i skattelettelser?
Det er jo fuldstændig uforståeligt, og det er ikke kun socialdemokrater, men alle ansvarlige økonomer, der advarer imod dette.
Hvorfor giver man 6 mia. kr. i skattelettelser, mens vi samtidig skal sidde og diskutere, at kommunerne skal skære ned på anbringelser af børn, der overhovedet ikke har nogen stemme i debatten?
Det er jo en fuldstændig forkert prioritering, og vi har anbefalet, at man prioriterer helt anderledes til gavn for velfærdssamfundet.
Erling Bonnesen (V), 2008-06-11:
Jeg siger mange tak for svaret.
Vi kan jo så konstatere, at det er et endeligt brud på skattestoppet fra Socialdemokraterne.
Man vil bryde skattestoppet og dermed lade skatterne stige med de 6 mia. kr., der blev nævnt.
Jeg vil gerne frem til det næste spørgsmål, for hvor er ansvarligheden henne i det her?
Det er jo netop sagt fra en lang række uafhængige økonomer, at man ikke bare kan udvide budgetterne yderligere, fordi der mangler hænder, fordi der er overophedning - det vil kort og godt koge over i inflation og nye prisstigninger.
Har man fuldstændig sluppet ansvarligheden i Socialdemokratiet og sagt, at det er ligegyldigt?